Eieruitskeiding van rondewurms en navorsing oor wurmmiddels | Landbou
Eieruitskeiding van rondewurms en navorsing oor wurmmiddels
Hoe lank ná besmetting kan inwendige rondewurmseiers in die mis van beeste, skape en bokke uitgeskei word? Kan jy meer inligting verskaf rondom die navorsing oor wurmmiddels?
Antwoord 204 keer gelees
Die lewensduurte van haarwurm wissel baie weens verskeie faktore. Die belangrikste is die vlak van immuniteit van die gasheer asook die vlak van die parasietuitdaging.
Na rowwwe skatting is die gemiddelde lewensduurte drie tot ses maande. Sommige haarwurms kan korter en sommige tot selfs 'n jaar lewe in eksperimentele besmettings as daar geen uitdaging is nie.
Met hoër uitdagings sal daar 'n vinniger omset van wurms wees en die omgekeerde met laer uitdagings. Die lewensduurte sal ook tussen skape en bokke verskil.
Die boek The Larval Anthelmintic Test in Ruminants word deur gereeld gebruik deur diegene wat wurmmiddelregistrasieproewe doen om aan vereistes soos gestel deur Wet 36 van 1947 te voldoen.
Die handleiding wat die werkswyse van die larwewurmmiddeltoets beskryf, is beskikbaar gestel ongeveer 'n dekade nadat die laboratorium (Onderstepoort-navorsingsinstituut) begin het om suiwer stamme van 'n hele reeks wurmspesies vir navorsingsdoeleindes aan te hou.
Baie streng isolasie is toegepas tussen die individuele wurmspesie-hokkies waarin die skenkerlammers en -kalwers aangehou is en miseiertellings van individuele diere is weekliks gedoen. Skenkerdiere was lammers en kalwers wat wurmvry grootgemaak is en nog nooit aan inwendige parasiete blootgestel is nie (sogenaamde naïewe diere).
Tydens elke gegewe tydstip was daar twee diere in die prepatente periode van die besmetting (die tydperk tussen die besmetting van diere met bemetlike derdestadiumlarwes van 'n wurmspesie totdat die dier 'n positiewe miseiertelling het), tesame met twee diere in elk van die piekperiodes van en afname in eierlegging. Die data in hierdie handleiding is deur noukeurige, volgehoue navorsing oor 'n periode van 28 jaar verkry. Gedurende hierdie periode het nie 'n enkele wurmstam verlore gegaan nie. Opsommende data vanuit die boekie van prof. Richard Reinecke: Navorsing in die helmintologie-seksie by Onderstepoort het aangedui dat bokke minder vatbaar as skape vir knoppieswurmbesmetting is. Daar was aansienlik minder kliniese tekens en letsels in die dikderm van bokke. Dit toon dus dat daar 'n verkeerde persepsie onder navorsers is dat bokke meer vatbaar vir interne parasiete is.
Voorheen is knoppieswurm weens programdosering deur die toediening van die witmiddels (bensimidasole ) oor 'n lang tydperk byna uitgeroei. Vandag word knoppieswurm weer opgemerk. Daar word gespekuleer dat dit dalk weens weerstand teen van die middelgroepe kan wees, maar die probleem is dat dit nie met navorsing opgevolg word nie.
Daarteenoor is wurmweerstand teen beskikbare middels wêreldwyd van kardinale belang. In sommige gevalle het wurmweerstand gevorder tot waar geen middels meer teen 'n gegewe haarwurmstam doeltreffend is nie. En Suid-Afrika is in sekere opsigte op die voorgrond.
Weerstand teen 'n aantal middels is eerste in Suid-Afrika beskryf, asook die eerste geval van 'n wurmstam wat in 1997 reeds weerstand teen middels vanuit al vyf van die groepe van wurmmiddels wat toe beskikbaar was, getoon het.
Onlangs is 'n stam van haarwurm in die land aangetref wat teen 'n verteenwoordigende middel uit elk van die sewe wat tans beskikbaar is, weerstandig is.
Nog meer kommerwekkend is die feit dat die beste middel uit die sewe wat getoets is, slegs 65% doeltreffend was, terwyl geen wurmmiddel in die land geregistreer word as dit laer as 90% doeltreffend teen elke wurmsoort waarvoor geëis word, is nie.
Binne 'n kort tydperk sal die stam onbeheerbaar wees, met sterk kanse van verspreiding namate die betrokke kleinvee verkoop word. Hierdie resultate is nog nie gepubliseer nie.
Bron: Reinecke, R.K., 1973. "The Larval Anthelmintic Test in Ruminants [Printed and published in the Republic of South Africa by the Department of Agricultural Technical Services, Pretoria": iii + 20 pp - ISBN 0 621 00342 5]
Dr. Jan van Wyk werk by die departement veterinêre tropiese siektes by die Universiteit van Pretoria.